text: [{"text_idx": "#000000", "text": "Granskarar hava la\u00f0a\u00f0 vi\u0301sindaligan var\u00f0a"}, {"text_idx": "#000001", "text": "Magni Mohr, professari a\u0301 Fro\u0301\u00f0skaparsetri F\u00f8roya, hevur havt h\u00f8vu\u00f0sa\u0301byrgdina av dru\u0301gvum yvirlitsverki i\u0301 \"Sports Medicine\" um v\u00f8ddafysiologi, sum byggir a\u0301 gransking heilt aftur til 1930-ini"}, {"text_idx": "#000002", "text": "Dru\u0301gv yvirlitsgrein (review) er u\u0301tkomin i\u0301 Sports Medicine, sum er eitt av heimsins mest vi\u00f0urkendu vi\u0301sindaligu ti\u0301\u00f0arritunum a\u0301 si\u0301num granskingar\u00f8ki."}, {"text_idx": "#000003", "text": "Magni Mohr, professari og dekanur a\u0301 Fro\u0301\u00f0skaparsetri F\u00f8roya, er h\u00f8vu\u00f0srith\u00f8vundi og a\u0301byrgdari a\u0301 yvirlitsgreinin, sum hevur heiti\u00f0: \u201cMuscle glycogen metabolism and high-intensity exercise performance: A narrative review\u201d."}, {"text_idx": "#000004", "text": "Hinir granskararnir, sum eru vi\u00f0, teljast millum m\u00e6tastu v\u00f8ddafysiologar i\u0301 heiminum."}, {"text_idx": "#000005", "text": "Ofta ganga altjo\u0301\u00f0a granskarar saman um at skriva vi\u0301sindaligar yvirlitsgreinar, sum neyvt u\u0301tgreina tey ser\u00f8ki, sum teir hava granska\u00f0 leingi. Og i\u0301 hesum f\u00f8ri ver\u00f0ur fari\u00f0 heilt aftur i\u0301 1930 \u0301ini eftir granskingaru\u0301rslitum og fram til dagin i\u0301 dag."}, {"text_idx": "#000006", "text": "Ny\u0301ggja yvirlitsgreinin vi\u00f0ger, hvussu kolv\u00e6tulagrini (glykogeni\u00f0) i\u0301 v\u00f8ddakyknunum sty\u0301ra (regulera) li\u0301vevnafr\u00f8\u00f0iligu tilgongdum fra\u0301 ti\u0301, at ein nervaimpulsur rakar v\u00f8ddakyknuhinnuna og til kraft og orka ver\u00f0a ment inni i\u0301 kyknuni, me\u00f0an arbeitt ver\u00f0ur av grimd. Hetta eru ney\u00f0ugar tilgongdir fyri, at v\u00f8ddin kann arbei\u00f0a og framlei\u00f0a orku a\u0301 munadyggan ha\u0301tt."}, {"text_idx": "#000007", "text": "- I\u0301 1939 vi\u0301stu donsku granskararnir Christensen og Hansen a\u0301 eitt greitt samband millum kolv\u00e6tuevnaskifti\u00f0 i\u0301 v\u00f8ddum \u00f8\u00f0rumegin og kropslig avrik hja\u0301 menniskjum hinumegin, grei\u00f0ir Magni Mohr fra\u0301."}, {"text_idx": "#000009", "text": "Magni Mohr er so sera fegin um hesa ny\u0301ggju greinina."}, {"text_idx": "#000010", "text": "- Ja, ti\u0301 talan er um eina umfatandi grein, har vit eru fleiri altjo\u0301\u00f0a granskarar vi\u00f0 sterkum profilum a\u0301 v\u00f8ddafysiologiska \u00f8kinum, sum hava arbeitt saman. Millum anna\u00f0 hevur Lawrence Spriet fra\u0301 University of Guelph i\u0301 Kanada kanna\u00f0 leiklutin hja\u0301 v\u00f8ddaglykogeninum i\u0301 eini ha\u0301lvthundra\u00f0 a\u0301r og er ein av teimum heilt sto\u0301ru arbei\u00f0sfysiologunum seinastu a\u0301rati\u0301ggjuni."}, {"text_idx": "#000011", "text": "- Talan er eisini um eitt dygt yvirlit yvir grundgransking, sum hevur alsto\u0301ran ty\u0301dning fyri at betra um avrikini i\u0301 u\u0301rv\u00e6lsi\u0301tro\u0301tti og fyri betur at skilja grundirnar til v\u00f8ddam\u00f8\u00f0i undir h\u00f8r\u00f0um arbei\u00f0i, eins v\u00e6l og at skilja nakrar av h\u00f8vu\u00f0smekanismunum i\u0301 evnaskiftissju\u0301kum, sum typu 2 diabetes, sigur Magni Mohr."}, {"text_idx": "#000012", "text": "Magni Mohr, sum telist millum mest endurgivnu f\u00f8roysku granskararnar i\u0301 vi\u0301sindaligum bo\u0301kmentum, samanber sto\u0301ru yvirlitsgreinina vi\u00f0 ein vi\u0301sindaligan var\u00f0a, sum hann v\u00e6ntar, at v\u00f8ddafysiologiskir granskarar i\u0301 komandi ti\u0301\u00f0um javnan fara at leita aftur til."}, {"text_idx": "#000013", "text": "U\u0301rtak av greinini kann lesast her."}]